Ondersoek na leerder glo van grond af moet eetDie departement van onderwys in Gauteng ondersoek ŉ beweerde voorval van mishandeling by ŉ skool nadat ŉ leerder glo kos van die grond af moes eet. Charles Phahlane, woordvoerder van die departement, sê die voorval het glo by ŉ skool in Soshanguve, noord van Pretoria, plaasgevind. Phahlane sê die departement sal Donderdag ŉ afvaardiging na die skool stuur om die beweerde voorval te ondersoek. EWN berig dat ŉ huiswerk-toesighouer glo kos van die skool se voedselskema gevat en op die grond gegooi het en ŉ graad 6-leerling gedwing het om dit te eet. “Ons is geskok deur die bewerings. Ons sien sulke sake in ŉ ernstige lig,” het Phahlane gesê.